Mynen otmodygen dynst nu vnde to allen tydden. Ersamen wol wyszen leuen heren, jwer erlycken wysheyt to wetten, dat yck, arm man, hebbe vacken gescreuen, dat yck mochte enen geleyde breff krygen vor ouer ffal, nycht dat yck beger vor schult hallyff, men vor ouer val; wer yt sake, dat yck mij nycht en konde ver lycken mijt mynen schuldeners, dat yck den mochte so fry van dar then als yck dar gekomen wer. Ersamen leuen heren, yck hebbe jw erlyke wysheyt vor hen gescreuen van des husses haluen; dar syn yck noch vp en tagter [4½](c) [mark], dat yck Bomhowers kynder gaff, vnde j stuck bron kamper laken. Yck syn eyn yar rente schuldich; de wyl yck betalen, vnde gyslyken framen man, den yck schuldich byn, mach mij weder recht schyn. Dar ys nu Lutke Loske jn Got verstoruen; de ys mij ii[½](c) [mark] schuldigh van Hans Rocks wegen, dar he mij dre reysen de hant vp gaff al. Ys he dot, yck eyn wyl vme des wyllen myn gelt nycht myssen; yck byn eyn arm man geworden ouer dussen vnde wetten noch alle dage nycht wat Got van vns macken wyl. Hadden se myn huss betemen laten vnde heden van myner husfrowe de slotel nycht genamen, yck hadde noch huden des dages wol to Reuel geseten vnde hadde fram lude gebrucke dar yck nu hyr syte vor eyn arm man. Yck men yck hadde wol so vel vp yt huss betalt, dat de rente hadde wol betalt geworden; men yck happe noch to Gade vnde to jwer erlycken wysheyt, dat jw ersamenheyt wert my wol gonen so vel als recht ys. Yck byn her negest eyn olt man, myn tyt de geyt fast hen; dar vme sege yck gern, dat al dynck scholde gut weren de wylle, dat yck leue se hebben myt my beter dont dan myt dessen lude. Got verbyde, dat yck myn houet lede vnde desse sake worde nycht verlycket; dusse lude leueden nycht lyuer den dach, dat se mochten gynyge to sprake krygen van myner husfrouwe haluen. Hyr mochte vel kwats van komen, men mach mij gynygh recht schyn, yt eyn schal nycht schyn, se don my alse wyllen vor dat strenge rychte Gades bekant. Wesse yck wyl dat sulue weder vme don, yt ys hyr eyn klene tyt myn dencket menynge stolten man jn jwen ersamen raet, se syn al ter syllen gedegen. Got van hymyl, de sy eyn all to mal genedych vnde barmhertych. Leuen heren, hyr mede jck jw Gade den heren vnde de hyllyge moder sancte Anna beuel myt lyff vnde syel. Gescreuen to Abow vp Philip et Jaboby dach jnt yar xv. Hans van Eycken Adress: Dem ersamen mannen vnde vorsygtygen heren borgemesteren vnde raetmanen der stad Reual dynstlyk gescreuen.